钦定古今图书集成/历象汇编/乾象典/第069卷
## 钦定古今图书集成/历象汇编/乾象典/第069卷

| 钦定古今图书集成 历象汇编 第六十九卷 |

| |

钦定古今图书集成历象汇编乾象典

第六十九卷目录

风部纪事二

风部杂录

风部外编

乾象典第六十九卷

《杜阳杂编》：处士元藏几，自言是后魏清河孝王之孙，
隋炀帝时官奉信郎，大业元年为过海使判官，遇风
浪船坏，黑雾四合，同济者皆不救，而藏几独为破木
所载，殆经半月，忽达于洲岛间。洲人曰：“此方沧浪洲，
去中国数万里。”乃出菖蒲酒、桃花酒饮之而神气清
爽焉。其洲方千里，人多不死，淹驻既久，忽思中国，洲
人遂制“凌风舸”以送之。激水如箭，不旬日即达于东
莱。问其国，乃皇唐也；询年号，则贞元也；访乡里，则榛
芜也；追子孙，皆疏属也。自隋大业元年至贞元末，殆
二百年矣。

《贞观政要》，侯君集平高昌之后，太宗欲以其地为郡
县。褚遂良曰：“高昌涂路，沙碛千里，冬风冰冽，夏风如
焚，行人遇之多死。”

《报应记》：唐白仁哲，龙朔中为虢州朱阳尉，差运米辽
东，过海遇风，四望昏黑，仁哲忧惧，急念金刚经，得三
百遍。忽如梦寐，见一梵僧谓曰：“汝念真经，故来救汝。”
须臾风定，八十馀人俱济。

《浙江通志》：唐法礼，俗姓包，少出家，同侣过扬子江遇
风，一舟人皆惧，法礼立于船前，张眉曰：“江神何不收
风止浪。”俄而风息，众得济岸。

《朝野佥载》：“彭博通者，河间人也。身长八尺。曾游瓜埠
江有急风张帆，博通捉尾缆挽之不进。”

《羯鼓录》：明皇制《秋风高》一曲，每至秋空迥彻，纤翳不
起，即奏之，必清风徐来，庭叶随下。

《开元天宝遗事》：交阯国进犀一株，以金盘置于殿中，
暖风袭人，使者曰：“此辟寒犀也。”

《五王宫中》，各于庭中竖长竿，挂五色旌于竿头，旌之
四垂，缀以小金铃，有声。即使侍从者视旌之所向，可
以知四方之风候也。

岐王宫中于竹林内悬碎玉片子，每夜闻玉片子相
触之声，即知有风，号为“占风铎。”

《集灵记》：“开元九年，江宁县瓦棺寺阁西南久倾，因风
自正。”

《玉海》：开元二十五年十月庚申，宰臣祭南北郊，有瑞
气萦坛，祥风拂地。太史奏：“王者德至于天，则祥风起。”
《博异志》：“‘开元中，琅琊王昌龄自吴抵京国，舟行至马
当山，属风便，而舟人云：贵贱至此，皆合谒庙，以祈风
水之安’。昌龄不能驻，亦先有祷神之备，见舟人言，乃
命使赍酒脯纸马献于大王。兼有一量草履子，上大”
王夫人，而以一首诗令使者至彼而祷之。诗曰：“青骢
一疋昆仑牵，奉上大王不取钱。直为猛风波里骤，莫
怪昌龄不下船。”读毕而过。

李华《润州鹤林寺径山大师碑》：“天宝中，扬州僧希元
密请至广陵，便风驰帆，白光引櫂，楚人相庆，佛日渡
江。”

《旧唐书》：“肃宗在平凉，未知所适，会朔方留后杜鸿渐
奉笺迎上。又河西行军司马裴冕劝治兵于灵武，以
图进取。上发平凉，至丰宁南，见黄河天堑之固，欲整
军渡北以保丰宁。忽大风飞沙，跬步之间，不辨人物。
及回军趋灵武，风沙顿止，天地廓清。”

《杜阳杂编》：“李辅国家藏珍玩，皆非人世所识。夏则于
堂中设迎凉之草，其色类碧，而干似枯竹，叶细如杉，
虽若干枯，未尝雕落。盛暑束之窗户间，而凉风自至。
元和八年，大轸国贡神锦衾”、碧麦云。“神锦衾，水蚕丝
所织。其国以五色彩石甃池塘，采大柘叶，饲蚕于池
中。始生如蚊睫，游泳于其间，及老可五六寸。池中有”
挺荷，虽惊风疾吹，不能倾动，大者可阔三四尺。而蚕
经十五月即跳入荷中以成茧，形如斗，自然五色，国
人缲之以织神锦。碧麦大于中华之麦粒，表里皆碧，
香气如粳米，食之体轻，久则可以御风。

《零陵总记》：“李牟秋夜吹笛于瓜州，舟楫甚隘。初发调，
群动皆息，及数奏，微风飒然而至。”

《凤池篇》：卢携梦人赠句曰：“若问登庸日，庭椿不染风。”
初不解其言。后携拜相，庭下古椿一株，虽狂风骤雨，
不湿不摇。

《杜阳杂编》：“武宗皇帝会昌元年，夫馀国贡松风石，方
一丈，莹彻如玉。其中有树，形若古松，偃盖，飒飒焉而
凉飙生于其间。至盛夏，上令置于殿内，稍秋风飕飕，
即令撤去。”

《本事诗》：李相绅镇淮南，张郎中又新罢江南郡，素与李构隙，事在《别录》。时于荆溪遇风，漂没二子，悲戚之
中，复惧李之仇己，投长笺自首谢，李深悯之。

群居解颐。杭州参军独孤守忠领租船赴都，半夜，急
追集船人，更无他语。乃云：“逆风必不得张帆。”众大哂
焉。

《浙江通志》：钱武肃王左右无非名士。有叶简者，善占
筮，武肃当衙，忽一日非常旋风南来，绕案而转，召叶
简问之曰：“此淮帅杨渥已薨，当早遣吊祭使去耳。”王
曰：“生辰使方去，岂可便申吊祭？”简曰：“此必然之理，速
发使往。若问如何得知，但云贵国动静，当道皆预知
之。”王从而遣之，生辰使先一日到，杨渥已薨，次日吊
祭使至。由是杨氏左右皆大惊服。

《九国志》：徐温常自迎銮还，至百家湾，暴风起，舟人相
顾失色。温乃袒裼以帛系璟首，顾谓妾御曰：“吾善游，
倘溺，不暇相救，幸保此子。”言讫，风浪暂息。

《辽史王鼎传》：鼎宰县时，憩于庭，俄有暴风举卧榻空
中，鼎无惧色，但觉枕榻俱高，乃曰：“吾中朝端士，邪无
干正，可徐置之。”须臾，榻复故处，风遂止。

《行营杂录》：太祖潜耀日，常与一道士游关河，无定姓
名，自曰混沌，或又曰“真无。”每剧饮烂醉，且善歌，能引
其㬋于杳眇间作清微声，时或一二句随天风飘下。
惟太祖闻之曰：“金猴虎头，四真龙得其位。”至醒诘之，
则曰：“醉梦岂足凭耶？”至膺图受禅之日，乃庚申正月
初四也。

《宋史耿全斌传》：“全斌，冀州信都人。父颢，怀顺军校。全
斌少丰伟，颢携谒陈抟，抟谓有藩侯相。颢戍西蜀，全
斌往省，乘舟溯江，夜大风失缆，漂七十里。至曙，风未
止，舟忽泊岸，人颇异之。”

《梦溪笔谈》：“曹翰围江州三年，城将陷，太宗嘉其尽节
于所事，遣使谕翰，城下日拒命之人尽赦之。使人至
独木渡，大风数日不可济，及风定而济，则翰已屠江
州无遗类，适一日矣。”

《宋史程德元传》：德元拜翰林使。太平兴国二年，陈洪
进来朝，命德元迎劳之。船舰渡淮，暴风起，众恐，皆请
勿进。德元曰：“吾将君命，岂避险！”以酒祝而行，风浪遽
止。

《清异录》：吕圜贫，深秋大风，邻人朱录事富而轻圜，后
叠小纸掷圜前云：“吕圜，洛师人也，身寒而德备。一日，
吼天氏作孽，独示威于圜。”

《梦溪笔谈》：“李士衡为馆职使高丽，一武人为副。高丽
礼币赠遗之物，士衡皆不关意，一切委于副使。时船
底疏漏，副使者以士衡所得缣帛藉船底，然后实己
物，以避湿漏。至海中遇大风，船欲倾覆，舟人大恐，请
尽弃所载，不尔，船重必难免。副使仓惶，悉取船中之
物投之海中，更不暇拣择约投。及半，风息船定，既而”
点检所投，皆副使之物。士衡所得在船底，一无所失。
《宋史袁抗传》：“抗字立之，提点广南东路刑狱。浙东叛
卒鄂邻钞闽越，转南海，与广州兵逆战海中，值大风，
有告邻溺死者，抗独曰：‘是日风势趣占城，邻未必死。
后果得邻于占城’。”

《归田录》：开宝寺塔在京师诸塔中最高，而制度甚精，
都料匠预浩所造也。塔初成，望之不正，而势倾西北。
人怪而问之，浩曰：“京师地平无山，而多西北风，吹之
不百年当正也。”其用心之精盖如此。

《名山记》：万安桥未建，旧设海渡，渡人每遇飓风大作
或水怪为祟，沈舟被溺而死者无算。宋大中间，某年
月日，济渡者满载。至中流，风作，舟将覆，忽闻空中有
声云：“蔡学士在急，宜拯之。”已而风浪少息，舟人皆免
于溺。既渡，舟人细询同渡者之姓，一舟皆无，止有一
妇之夫，乃蔡姓也。时妇方娠，已数月矣。舟人心异之，
往而白其母。其母感众人之言，亦以为异：“吾今怀娠，
若生子，官果学士，必造舆梁，以免病渡之苦也。”后生
子，即忠定公襄，以状元及第。后出守泉州，追忆前日
得免覆舟之难，促公创建此桥。

《文录》关子东一日寓辟雍，朔风大作，因得句云：“夜长
何时旦，苦寒不成寐。”以问先生，云：“夜长对‘苦寒，诗律
虽不到，对亦似不稳’。”先生云：“正要如此，一似药中要
存性也。”

《师友谈纪》：苏仲豫言：蒋颖叔之为江淮发运也，其才
智有馀，人莫能欺，漕运络绎。蒋，吴人，暗知风水，尝于
所居公署前立一旗曰“占风旗”，使人日候之，置籍焉。
令诸漕纲日程亦各纪风之便逆。盖雷雨、雪雹、雾露
等或有不均，风则天下皆一。每有运至，取其日程历
以合之，责其稽缓者。纲吏畏服。蒋之去，占风旗废矣。
《齐东野语》：理宗初郊，行事之次，适天雷电以风，黄坛
灯烛皆灭无馀，百执事颠沛离次。已而风雨少止，惟
一陪祠官，虽朝衣被雨淋漓，而俨然不动。理宗甚异
之，亟遣近侍问姓名，则赵涯也。时为京局官，未几除
监察御史。

拊掌录王荣老尝官于观州，罢官渡江七日，风作不

石砚献之，不可；又以宣尼虎帐献之，亦不验。夜卧念
曰：“有黄鲁直草书扇《题韦应物诗》云：‘独怜幽草涧边
生，上有黄鹂深树鸣。春潮带雨晚来急，野渡无人舟’”
自横。即取视，𢠳恍之间曰：“我犹不识，彼宁识之乎？”持
以献之，香火未收，天水相照，如两镜对展。南风徐来
帆，一饱而济。吾意江神必元祐迁客，鬼为之，不然，亦
何嗜之深也。书此可发一笑。

《癸辛杂识》：吴山僧净端，道解深妙，所谓“端狮子”者，章
申公极爱之。乞食四方，登舟旋问何风，风所向即从
之，所至人皆乐施。

《元史阔里吉思传》：宗王也不干叛，率精骑千馀，昼夜
兼行，旬日追及之。时方暑，将战，北风大起，左右请待，
阔里吉思曰：“当暑得风，天赞我也。”策马赴战，骑士随
之，大杀其众，也不干以数骑遁去。

《宪宗本纪》：帝尝攻钦察部，其酋八赤蛮逃于海岛。帝
闻亟进师，至其地，适大风刮海水去，其浅可渡。帝喜
曰：“此天开道与我也。”遂进屠其众，擒八赤蛮。

《史弼传》：“弼进定远大将军。鄂州平，进军而东，至大孤
山，风大作，伯颜命弼祷于大孤山神，风立止。”

《辍耕录》：“至治癸亥十月六日甲子，先一夕，因晋邸入
继大统，告祭太庙之顷，阴风北来，殿上灯烛皆灭，良
久方息。盖摄祭官铁失、也先帖木儿、赤斤帖木儿等，
皆弑君之元恶也。时全思诚以国子生充斋郎，目击
之。此无他，必祖宗威灵在上，不使奸臣贼子得以有
事于太庙而明示严谴之耳。彼徒罪无所逃，至于身”
诛族赤而后已。吁。可畏哉。

《元史廉惠山海牙传》：廉惠山海牙，字公亮，布鲁海牙
之孙，希宪之从子也。父阿鲁浑海牙，广德路达鲁花
赤。惠山海牙幼孤，言及父辄泣下。独养母而家日不
给，垢衣粝食不以为耻。母丧，哀毁逾礼，负丧渡江而
风涛作，舟人以神龙忌尸为言，即仰天大呼曰：“吾将
祔母于先人，神奈何扼我也。”风遂止。

《元氏掖庭记》：大内有迎凉之所曰“清林阁”，四面植乔
松修竹，南风徐来，林叶自鸣，远胜丝竹。旁立二亭，东
名“松声”，西名“竹风。”

《琅嬛记》：石尤风者，传闻为石氏女，嫁为尤郎妇，情好
甚笃，为商远行，妻阻之不从，尤出不归，妻忆之病亡。
临亡长叹曰：“吾恨不能阻其行，以至于此。今凡有商
旅远行，吾当作大风，为天下妇人阻之。”自后商旅发
船，值打头逆风，则曰：“此石尤风也。”遂止不行。妇人以
夫姓为名，故曰石尤。由此观之，古时仍有尤姓也。近
有一榜人，自言有奇术，恒曰：“人能与我百钱，吾能返
此风。”人有与之，风果止。后人云乃密书“我为石娘，唤
尤郎归也，须放我舟行”十四字，沈水中。

《江西通志》：“九江府东女儿港东曰金沙洲。明太祖与
陈友谅战鄱湖时，舣舟洲下。友谅术士，能啸风扬沙，
风忽转为明，用友谅军，眼眯，明师歼之洲上。”

刘基《游松风阁记》：“松风阁在金鸡峰下活水源上，予
往来止阁上凡十馀日，因得备悉其变态。盖阁后之
峰，独高于群峰，而松又在峰顶，仰视如幢葆临头上。
当日正中，时有风拂其枝，如龙凤翔舞䙰。”蜿蜒轇
轕，徘徊影落檐瓦间。金碧相组绣。观之者目为之明。
有声如吹《埙箎》如过雨，又如水激崖石，或如铁马驰
骤剑槊相磨戛忽又作虫鸣切切，乍大乍小若远若
近，莫可名状。听之者耳为之聪。

《耳谭》，景泰二年，王威宁越廷试时，疾风吹其卷起，失
之，因乞他卷成文，奏上。登第后，琉球国得其卷，遣使
入奏。

王阳明先生《年谱》：“正德十四年六月，奉敕勘处福建
叛军。十五日至丰城，闻宁王宸濠反，遂返吉安。值南
风，舟弗能前，乃焚香拜泣，告天曰：‘天若哀悯生灵，许
我匡扶社稷，愿即返。风若无意，斯民守仁无望矣’。”须
臾，风渐止，北帆尽起。濠遣兵追先生，先生潜入渔舟，
得脱。

吕柟《晋游杂记》：龙门在秦晋之间，万山之会，久怀游
览而未获。乃四月之初，实斋王子仙自安邑至河津，
明日，谷泉子自万泉至。又明日，柟自解州猗氏至。又
明日，内滨子自郓城至。是日雨甚，诸公曰：“如来日霁，
天贶佳期矣。”来日果霁。于是至清涧，风大作，从者曰：
“俗传食豕肉诣禹庙必风。”予未诺，然以慑寒，入福圣
寺，加衣，风滋甚，冲风往神前村，至山麓，乃缘栈道步
屧而升。既谒禹像，风益焚，轮起，撼松柏，腾沙砾，上蔀
天日，下掩河汾，若蛟鸣虎啸，若禹役使群怪，持雷斧，
秉神斤，以辟龙门时也。然实斋席，设无豕肉酒。行移
时，食且举，风息食，有馒头饤其馅者，豕又不风，不知
俗传者何也。土人曰：“此地日有潮风”，盖大河流雨，山
中岚气薄，触空洞即飕飒无所于散，此或其真云。
《扬州府志》：“通州狼山在扬子江东北。明正德七年，流
贼刘七等遇风舟破，奔山崖，匿佛殿后。总兵官刘晖
率兵攻之，不得入，欲举火，风不利，乃南向跪祷于江神，转风焚殿，遂歼之。”

正德七年，朝鲜人遇风，飘至通州如皋，讯之，乃其国
主试官，作诗云：“白浪滔滔上接空，布帆十幅不禁风。
此身若葬江鱼腹，万里孤臣一梦中。”

顾璘《游衡岳记》：嘉靖丁酉十有一月，谒南岳讫事，乘
笋舆至绝顶，宿上封寺。劲风终夜，震撼户牖。僧云：“四
时长然，虽盛夏亦拥衾，当昼无汗。”岂所谓罡风者乎？
其高可想。

《金陵冬游记略》：“嘉靖己亥十月二十二日，入报恩寺
西方丈。二十三日早，余与南山同登宝塔，至九层上。
是日大风，塔窗中不能开目，余乃蔽窗暝坐久之，从
四窗各开半户，盘辟窃视，终不能尽。有顷，风稍定，余
从塔窗扶拦楯周视之，北指石城，南控雨花，东望锺
灵，西临天堑，颇尽金陵全势。”

《古奇器录》：“王元宝家有一皮扇子，制作甚质。每暑月
燕客，即以此扇置于坐前，使新水洒之，则飒然风生，
巡酒之间，客有寒色，遂命撤去。”

《野老漫录》：“崇祯庚辰三月既望，大风扬沙，京营大将
旗吹堕永清县。”

《易经乾卦文言》：“风从虎。”〈大全〉程子曰：虎行处则风自生，
《小畜象》曰：风行天上，小畜，君子以懿文德。〈本义〉风有气
而无质，能畜而不能久，故为《小畜》之象。

《蛊》《象》曰：山下有风，蛊。君子以振民育德。〈程传〉山下有风，
风遇山而回、则物皆散乱，故为“有事”之象。君子观有
事之象，以振济于民、养育其德也。〈大全〉《隆山》李氏曰：“山
下有风，则风落山之谓。山木摧落，蛊败之象。”

《观象》曰：风行地上，观。先王以省方观民设教。〈程传〉“风行
地上，周及庶物”，为“由历周览”之象。

《恒象》曰：雷风，恒；君子以立不易方。〈大全〉胡氏曰：“雷风虽
变，而有不变者存。体风雷之变者，为我之不变者，善
体雷风者也。”

《家人象》曰：“风自火出，君子以言有物而行有恒。”〈大全〉朱
子曰：谓如一炉火，必有气冲上去，便是风自火出。
《姤象》曰：天下有风，姤后以施命诰四方。〈程传〉“风行地上”，
与“天下有风”，皆为周遍庶物之象。而行于地上，遍触
万物则为“观”，经历观省之象也；行于天下，周遍四方
则为“姤”；施发命令之象也。

《巽。象》曰：“随风，巽。”君子以申命行事。〈大全〉丘氏曰：“《巽》为风，
而风所以发扬天之号令，风随风而不逆，此重《巽》之
象也。在上之君子，体随风之巽出而发号施令，凡事
申复详审，一再命之，然后见之行事，则四方风动，顺
而易入。《申命》者，所以致其戒于行事之先，行事者所
以践其言于申命之后。”

《涣》。《象》曰：风行水上，涣。先王以享于帝立庙。〈程传〉风行水
上，有涣散之象。先王观是象，救天下之。“散”，至于享
帝立庙也。系人心，合离散之道，无大于此。

《中孚象》曰：泽上有风，中孚；君子以议狱缓死。〈程传〉水体
虚，故风能入之；人心虚，故物能感之。风之动乎泽，犹
物之感乎中，故为《中孚》之象。

《说卦传》：“雷风相薄。”〈大全〉吴氏曰：震东北，巽西南。雷从地
而起，风自天而行，互相冲激也。

风以散之。〈大全〉蔡氏曰：“动则物萌，散则物具，二者言生
物之功也。”

挠万物者，莫疾乎风。

《书经》君陈：“尔其戒哉！尔惟风，下民惟草。”

《诗经邶风·绿衣》篇：“𫄨兮绤兮，凄其以风。”〈传〉凄，寒风也。
〈朱注〉《𫄨绤》而遇寒风，犹己过时而见弃也。

《北风》篇：“北风其凉。”〈朱注〉北风，寒凉之风也。凉，寒气也。
北风其喈。〈朱注〉喈，疾声也。

《桧风·匪风》篇：“匪风发兮。”〈传〉《发发》飘风。〈朱注〉发飘扬貌。
匪风飘兮。〈朱注〉回风谓之飘。

《郑风风雨》篇：“风雨凄凄。”〈疏〉《凄凄》，寒凉之意。

风雨潇潇。〈传〉《潇潇》，暴疾貌。

风雨如晦。〈传〉晦，昏也。

《豳风·七月》篇：“一之日觱发。”〈传〉一之日，周正月觱发风
寒也。

《鸱鸮》篇：“风雨所漂摇。”

《小雅何人斯篇》：“彼何人斯，其为飘风。胡不自北？胡不
自南。”〈注〉言其“往来之疾，若飘风然”，自北自南，则与我
不相值也。

《小雅·蓼莪》篇：“飘风发发。”〈朱注〉《发发》，疾貌。

《大雅·卷阿》篇：“飘风自南。”

《桑柔》篇：“如彼溯风，亦孔之僾。”〈朱注〉溯，向，僾，唈也。君子视
王之乱如溯风之人，唈而不能息也。

《大风》有隧，有空大谷。〈朱注〉大风之行有隧，盖多出于空
谷之中，以兴下文君子小人所行亦各有道耳。
《礼记曲礼》：“前有尘埃，则载鸣鸢。”〈注〉“鸢知风”，“尘埃”，风所
为也。

《乐记》：“八风从律而不奸。”〈疏〉“八风”，八方之风也；律，谓十
二月之律也。乐音象八风，其乐得其度，故八风十二
月，律应八节而至，不为奸慝也。

《左传》：“夫冰以风壮而以风出。”〈注〉冰因风寒而坚，顺春
风而散用。

《易乾凿度》：“巽为风门，亦为地户。圣人曰：‘乾坤成器’”，风
行天地，运动，由风气成也。上阳下阳，顺体入也，能入
万物，成万物，扶天地，生散万物。风以性者，圣人居天
地之间，性禀阴阳之道，风为性体，因风正，圣人性焉。
《万形经》曰：二阳一阴，无形道也。风之发泄，由地出处，
故曰地户。户者牖户，通天地之元气，天地不通，万物
“不蕃。”

☴古“风”字，今《巽卦》。风散万物，天地气脉不通，由风行
之，风无所不入。

《礼》“稽命征，出号令，合民心，则祥风至。”

乐动声，仪风气，礼乐之使，万物之首也。物非风不能
熟也。风顺则岁美，风暴则岁恶。

《三坟》书气，“坟风气动。”

《形坟》《风形气》。

风经调畅祥和，天之喜气也。折伤奔厉，天之怒气也。
《素问》寒、暑、燥、湿、风、火，为阴阳之六气。

《山海经·中山经》：“依轱之山有兽焉，其状如犬，虎爪有
甲，其名曰獜，善𩧫。”食者不风。〈注〉不畏天风。〈轱音枯𩧫轱音
鞅奋〉

《管子四时篇》：“东方曰星，其时曰春，其气曰风，风生木
与骨。”

《关尹子二柱》篇：“气之所自出者，如摇箑得风，彼未摇
时，非风之气。”

《五鉴》篇：“鬼或以风为身。”

《七釜篇》：“知道无气，能运有气者，可以召风雨。”

《庄子逍遥游》：“北冥有鱼，其名为鲲。鲲之大，不知其几
千里也，化而为鸟，其名为鹏。鹏之背，不知其几千里
也，怒而飞，其翼若垂天之云。是鸟也，海运则将徙于
南冥。南冥者，天池也；齐谐者，志怪者也。谐之言曰：‘鹏
之徙于南冥也，水击三千里，抟扶摇而上者九万里，
去以六月息者也，野马也，尘埃也，生物之以息相吹’”
也，天之苍苍，其正色耶？其远而无所至极耶？其视下
也，亦若是则已矣。且夫水之积也不厚，则负大舟也
无力。覆杯水于坳堂之上，则芥为之舟，置杯焉则胶，
水浅而舟大也。风之积也不厚，则其负大翼也无力。
故九万里，则风斯在下矣，而后乃今培风；背负青天
而莫之夭阏者，而后乃今将图南。

列子御风而行，泠然善也，旬有五日而后反。彼于致
福者，未数数然也。此虽免乎行，犹有所待者也。若夫
“乘天地之正，而御六气之辨，以游无穷者，彼且恶乎
待哉？”

《齐物论》：“南郭子綦隐几而坐，仰天而嘘，嗒焉似丧其
耦。颜成子游立侍乎前，曰：‘何居乎形固可使如槁木，
而心固可使如死灰乎？今之隐几者，非昔之隐几者
也’。子綦曰：‘偃不亦善乎，而问之也。今者吾丧我，汝知
之乎？汝闻人籁而未闻地籁，汝闻地籁而未闻天籁
夫’？子游曰：‘敢问其方’？子綦曰：‘夫大块噫气，其名为风’。”
是唯无作，作则万窍怒号，而独不闻之翏翏乎？山林
之畏佳，大木百围之窍穴，似鼻似口，似耳，似枅，似圈，
似臼，似洼者，似污者，激者，謞者，叱者，吸者，叫者，譹者，
宎者，咬者，前者唱于，而随者唱喁，令风则小和，飘风
则大和，厉风济则众窍为虚，而独不见之调调之刁
刁乎？子游曰：地籁则众窍是已，人籁“则比竹是已，敢
问天籁？”子綦曰：“夫吹万不同，而使其自已也。”

《天运》篇：“风起北方，一西一东，有上彷徨。孰嘘吸是，孰
披拂是？”

《秋水篇》：夔怜蚿，蚿怜蛇，蛇怜风。蛇谓风曰：“予动吾脊
胁而行，则有似也。今子蓬蓬然起于北海，蓬蓬然入
于南海，而似无有，何也？”风曰：“然。予蓬蓬然起于北海
而入于南海也。夫折大木蜚大屋者，唯我能也。故以
众小不胜为大胜也。为大胜者，惟圣人能之。”

《国语》：“火见而清风戒寒。”

《吕子风师》曰：“飞廉。”

《古谚》：“月丽于箕，风扬沙。”

悭：值风，涩值雨。

《史记·龟策传》“四曰：八风龟。”

《淮南子原道训》：“春风至则甘雨降，生育万物，羽者妪
伏，毛者孕育，草木荣华，鸟兽卵胎，莫见其为者，而功既成矣。秋风下霜，倒生挫伤，鹰雕搏鸷，昆虫蛰藏，草
木注根，鱼鳖凑渊，莫见其为者，灭而无形。”

《俶真训》：“夫贵贱之于身也，犹条风之时丽也。”〈又〉疾风
㪍木，而不能拔毛发。
《天文训》：“天之偏气，怒者为风。”〈又〉虎啸而谷风至
墬《形训》。天一地二人三。三三而九。二九十八。八主风，
风主虫，虫故八月而化。〈又〉昆仑虚，北门开，以纳不周
之风。〈又〉“《八门》之风”，是节寒暑。

《时则训》“天子服八风水。”〈注〉取铜槃中露水服之。《八方
览冥训》，“东风至而酒湛溢。”〈又〉“今夫赤螭青虬之游冀
州也，步不出顷亩之区”，而蛇轻之。若乃至于“元云
之素朝。阴阳交争。降扶风。杂冻雨。扶摇而登之。”威动
天地。声振海内。

《主术训》：“循流而下易以至，背风而驰易以远。”

缪称训《鹊巢》，“知风之所起。”〈注〉“岁多风，则鹊作巢《卑》。”
尧之治天下也，离叛者寡而听从者众，若风之遇箫，
忽然感之，各以清浊应矣。〈注〉箫，籁也。

《齐俗训》伣之见风也，无须臾之间定矣。〈注〉伣音遗，候
风者也，世所谓“五两。”

《道应训》：“飘风暴雨，日中不须臾。”

《说林训》：“人不见龙之飞举而能高者，风雨奉之。”
《人间训》：“夫鹊先识岁之多风也，去高木而巢扶枝。”〈又〉
“缘高木而望四方也”，虽愉乐哉，然而疾风至，未尝不
恐也。

《修务训》“禹沐浴，霪雨栉扶风。”〈又〉《雁顺风》以爱气力，
泰族训天。设日月，列星辰，调阴阳，张四时。日以暴之，
夜以息之，风以干之，雨露以濡之。〈又〉“风之至也”，莫见
其象，而木已动矣。〈又〉故天之且风，草木未动而鸟已
翔矣。〈又〉螣蛇，雄鸣于上风，雌鸣于下风，而化成形。
董仲舒《雨雹对》：“太平之世，风不鸣条，开甲散萌而已。”
《十洲记》：“炎州在南海中，上有风生兽，似豹，青色，状如
狸。以铁椎锻其头，数十下乃死。张其口向风，须臾复
活。”

《易》飞候：“春冬干王不，周风用事，人君当兴边兵，治城
郭，行刑断狱，缮宫殿。”

何以知圣人隐也？风清明，其来长久，不动摇物，此有
龙德在下也。

《说苑》：“鱼乘水，鸟乘风，草木乘于时。”

天地之气合以生风，日至则日行其风，以生十二律。
扬子“震风凌雨”，然后知夏屋之为帡幪也。

《洞冥记》：“裂叶风，八月风也。”

《论衡感虚篇》：“‘传书言：武王伐纣，渡孟津，阳侯之波逆
流而击，疾风晦冥，人马不见。于是武王左操黄钺，右
执白旄，瞋目而麾之曰：‘余在，天下谁敢害吾意者’？于
是风霁波罢’。此言虚也。武王渡孟津时，士众喜乐，前
歌后舞，天人同应，人喜天怒，非实宜也。前歌后舞，未
必其实，麾风而止，迹近为虚。夫风者，气也，论者以为”
天地之号令也。武王诛纣是乎，天当安静以祐之；如
诛纣非乎？而天风者，怒也。武王不奉天令，求索己过，
瞋目言曰：“余在，天下谁敢害吾？”意者，重天怒，增己之
恶也。风何肯止？父母怒，子不改过，瞋目大言，父母肯
贯之乎？如风天所为，祸气自然，是亦无知，不为瞋目
麾之故止。夫风犹雨也，使武王瞋目以旄麾雨而止
之乎？武王不能止雨，则亦不能止风。或时武王适麾
之，风偶自止。世褒武王之德，则谓武王能止风矣。
《三辅黄图》：“长安灵台有铜乌千里，风至，此乌乃动。”
《风俗通》楚辞说后飞廉，使奔属。飞廉，风伯也。谨按《周
礼》以柳燎祭风师。风师者，箕星也。箕主簸扬，能致风
气。《易》：巽为长女也，长者伯，故曰“风伯。”鼓之以雷霆，润
之以风雨，养成万物，有功于人。王者祀以报功也。戌
之神为风伯，故以丙戌日祀于西北，火胜金，为木相
也。

五月，有《落梅风》，江淮以“信”为风。

风或清明，来久长，不摇树木枝叶，离地二三丈者，此
有龙德在其下。风或清明，不及地二三尺者，此君子
之风。

《魏志管辂传》〈注〉龙者阳精，而居于渊，故能兴云。虎者
阴精，而居于山，故能运风。

《博雅释训》：“飒飒。”飋飋飂飂，飉飉浏浏，风也。
《晋书礼志》：“车驾出，相风在前，刻乌于竿上，名曰相风。”
《禽经》：“风禽翔则风。”〈注〉风禽，鸢类，越人谓之“风伯”，飞翔
则天大风。

郭璞《江赋》：“江豚海豨。”〈注〉豚亦作㹠，江猪也。将风则踊
觇五两之动静。〈注〉觇，候风也。楚人谓之五两。凡候风，
以鸡羽重八两，建五丈旗，取羽系其巅。
《抱朴子·外篇》：“冲飙倾山，而不能效力于拔毫。”〈又〉“冲飙
焚轮”，原火所增炽也，萤烛值之而反灭。

《古今注》：“秦始皇有马，名曰追风。”

《湘中记》：“零陵山有石燕，遇风雨则飞，止还为石。”
《交州记》：“风母出九德县，似猿，见人若惭，屈颈打死，得
风还活《广志》：“南海琼州有草名知风，土人视其节以占一岁
之风候，每一节则一风，无节则无风。”

《九江志》：“虚谷东英巨山岩内有石人坐盘石上。体上
尘秽则生风，湿润则致雨，晴日便举体鲜洁，朗然玉
净。”

《三秦记》：“太白山，不知高几许，俗云武功太白去天三
百，山下军行不得鸣鼓角，鸣鼓角则疾风暴雨兼至
也。”

《物理论》：“风者，阴阳乱气激发而起者也，犹人之内气，
因喜怒哀乐激越而发也。故春气温，其风温以和，喜
风也。夏气盛，其风熛以怒，怒风也。秋气劲，其风清以
冥，清风也。冬气实，其风惨以烈，固风也。此四正之风
也。又有四维之风：东南融风，其道以长也；西南清明，
百物备成也。西北不周，物潜藏也。东北明庶，庶物出”，
幽人明也。此八风者，方土异气，徐疾不同，和平则顺，
违逆则凶，非有使之者也。气积自然，怒则飞沙扬砾，
发屋拔树，喜则不摇枝动草，顺物布气，天性自然之
体也。

《世说》“世目李元礼，谡谡如劲松下风。”

《谢太傅》云：“小时在殿廷，会见王丞相，便觉清风来拂
人。”

嵇康身长七尺八寸，风姿特秀，见者叹曰：“肃肃如松
下风，高而徐引。”

《刘尹》云：“清风朗月，辄思元度。”

《扶南》蔗一丈三节，见日即消，见风即折。

《丹阳记》：“江宁烈洲内有小水，堪泊船，商客多停以避
烈风，故以名焉。”

《禽兽决录》：“禽兽巢居知风，穴居知雨。”

《文心雕龙》：《尚书大传》有“别风淮雨”，《帝王世纪》云“列风
淫雨”，“别”“列”“‘淮”“淫’，字似潜移”，“淫”“列”义当而不奇，“淮”“别”理
乖而新异。

刘勰《新论从化篇》：“人之从君，如草之从风。草之戴风，
风骛东则东靡，风骛西则西靡，是随风之东西也。”
《魏书西域传》：“且末国北有流沙数百里，夏日有热风，
为行旅之患。风之所至，唯老驼豫知之，即鸣而聚立，
埋其口鼻于沙中。人每以为候，亦即将毡拥蔽鼻口。
其风迅驶，斯须过尽。若不防者，必至危毙。”

《水经注》：“高平县西十里有独阜，阜上有风伯坛，故世
俗呼此阜为风堆。”

锡县有《锡义山》，方圆百里，山高谷深，多生薇蘅草。其
草有风不偃，无风独摇。

泉陵县石燕山，有石绀而状燕，因以名山。其石或大
或小，若母子焉。及其雷风相薄，则石燕群飞，颉颃如
真燕矣。罗君章云：“今燕不必复飞也。”

《集灵记》：“宫亭湖神能分风擘流。”曹毘诗云：“分风为二，
擘流成两。”

《唐国史补》：南海人言：海风四面而至，名曰飓风。飓风
将至，则多虹霓，名曰“飓母。然三五十年始一见
江浦船溯流而上，常待东北风，谓之信风。七八月有
上信风，三月有鸟信风，五月有麦信风。”

《续酉阳杂俎》：“鹞子两翅，各有俊名，左名捺风，右名掠
草。”

《云仙杂记》：魏博田承嗣，签治文案如流水，吏人私相
谓曰：“世罕有此旋风笔。”

虞松《方春》以谓“握月担风，且留后日；吞花卧酒，不可
过时。”

《番禺杂记》：“鲎背有骨如扇，乘风而行，名鲎帆。”

《图经》：“海道之险，曰痴风，曰黑风。”痴风之作，连日怒号
不已，四方莫辨，黑风则天色晦冥，不分昼夜。

《琐碎录》：“鱼逆水而上，鸟向风而立，取其鳞羽之顺也。
有微风不知所从来，但观鸟之所向。”

《步里客谈》：古人多用“转蓬”，竟不知何物。外祖林公使
辽，见蓬花枝叶相属，团栾在地，遇风即转。问之，云：“转
蓬也。”

《击壤集，观物吟》：水风凉，火风热，土风和，石风冽。
《埤雅》：天地之气嘘而成云，噫而成风。云阳而出于阴，
风阴而出于阳。《尔雅》曰：“南风谓之凯风，东风谓之谷
风，北风谓之凉风，西风谓之泰风。凯风言其情，谷风
言其自，凉风言其德，泰风言其交。”《诗》曰：“大风有隧，有
空大谷。”言大谷者，大风之自也，故曰：谷风言其自。《易》
曰：“巽为风。巽，东南也。”今风更生于西，则与兑之气交
矣，故曰“泰风。”言其交谷风之厚者，凉风薄也。故谷风
以刺俗薄朋友，夫妇离绝。《诗》曰：“习习谷风，以阴以雨。”
又曰：“习习谷风，维山崔嵬。无草不死，无木不萎。”言谷
风之于天，不能皆雨也，亦或以阴；其于地也，又不能
皆生也，亦有萎死者。然则人事岂可以责其全哉！又
曰：“凯风自南，吹彼棘心。”凯，乐也。忧释而为乐，怒释而
为凯。南风谓之凯风，则天地之怒气于是释焉故也。
《诗》曰：“北风其凉，雨雪其雱，北风其喈，雨雪其霏。风以
譬威，雪以譬虐。雱盖言聚，霏盖言散。凉者其刻也，喈
者其和也。”自今观之，雪势布散，无所不加，其意或未艾也，则风候更和。故是诗风以其喈，雪以其霏，为后
喈喈，声和也，气和则声和矣。《诗》曰：“终风且暴，终风且
霾”，卒曰“曀曀其阴，虺虺其雷”，日出而风为暴，风而雨
土为霾，阴而风为曀。霾，下也；曀，上也。此言州吁之暴，
逮于上下如风暴矣；又增以霾，如风霾矣；又增以曀，
如风曀矣；又增以雷，明有加也。《传》曰：“积风成雷。”其此
之谓乎！《尔雅》曰：“焚轮谓之颓，扶摇谓之猋。”郭璞以为
颓，暴风从上下也。猋，暴风从下上也。按《诗传》云：“颓风
之焚轮者，风薄相扶而上也。”则与璞之意异矣。盖风
之锐而上者为猋，风之旋而上者为颓。《庄子》曰：“抟扶
摇羊角而上者九万里。”扶摇即猋是也，羊角即颓是
也。今羊角转旋而上，如焰焚轮之象也。《谷风》一章曰
“维风及雨”，二章曰“维风及颓。”雨者，朋友相与致其道
以下达之况也。颓者，朋友相与致其道以上达之况
也。《蓼莪》初曰：“南山烈烈，飘风发发。”卒曰：“南山律律。”飘
风弗弗回风，谓之飘风，荀子所谓“轻利僄遫，卒如飘
风”者也。发发，暴也。弗弗，乱也。烈烈以言幽王不惠，律
律以言幽王不平。《诗》曰：“匪风发兮，匪车偈兮。”说曰：“匪
风发兮”，是非有道之风也。发发者匪车偈兮，是非有
道之车也。偈偈者，风生于火，故物或以风化，亦或以
火。西方之盐，以风化也；东方之盐，以火化也。《易》曰：“风
自火出。”《家人》取其化自内出之象。《诗序》曰：《关睢》，风之
始也，所以风天下而正夫妇也。水生雨，雨更以成水；
火生风，风更以成火。《尔雅》曰：“风与火为庉。”以此故也。
《风经》曰：“调畅祥和，天之喜气也；折扬奔厉，天之怒气
也。风者，气也，得怒之气则暴，得喜之气则和，得金之
气则凉，得木之气则温，得火之气则炎，得水之气则
烈。”《列子》曰：“当春而叩商弦以召南吕，凉风忽至，草木
成实，及秋而叩角弦以激夹锺，温风徐回，草木发荣。”
命官而总四弦，则景风翔，庆云浮，甘露降，醴泉涌。《尔
雅》曰：四时和为通正，谓之景风。景风者，天地中和之
气也。《淮南子》曰：“东风至而酒湛溢，造化”权舆以为东
方之气风也。故冻非东风不能解，湛非东风不能溢。
《风俗通》曰：“猛风曰颲，凉风曰浏，微风曰飙，小风曰飕。”
《梦溪笔谈》：解州盐泽之南，秋夏间多大风，谓之“盐南
风”，其势发屋拔木，几欲动地。然东与南皆不过中条，
西不过席张铺，北不过鸣条，纵广止于数十里之间，
解盐不得，此风不冰。盖大卤之气相感，莫知其然也。
又汝南亦多大风，虽不及盐南之厉，然亦甚于他处，
不知缘何如此？或云自城北风穴山中出。今所谓风
穴者，已夷矣，而汝南自若，可知非由穴也。方谚云：“汝
州风，许州葱。”其来素矣。

江湖间唯畏大风，冬月风作有渐，船行可以为备。唯
盛夏风起于顾盼间，往往罹难。曾闻江国贾人有一
术可免此患。大凡夏月风景，须作于午后。欲行船者，
五鼓初起，视星月明洁，四际至地皆无云气，便可行，
至于巳时即止。如此无复与暴风遇矣。国子博士李
元规云：“平生游江湖，未尝遇风，用此术。”

东坡《志林》：贵公子雪中饮醉，临槛向风，曰：“爽哉！”左右
有泣下者，公子惊问之，曰：“吾父昔日以爽亡。”楚襄王
登台，有风飒然而至，王曰：“快哉，此风寡人与庶人共
之者耶？”宋玉讥之：“此独大王之风，庶人安得而共之？”
不知者以为诏也，知之者以为讽也。唐文宗诗曰：“人
皆苦炎热，我爱夏日长。”柳公权续之曰：“薰风自南来，
殿阁生微凉。”惜乎宋玉不在旁也。

《岳阳风土记》：“岳州北濒江州郡，气候尤热。夏月南风，
则郁蒸特甚。盖湖南千里无山，多得日色，故少阴凉
之气也。”

《后山丛谈》：谚曰：“行得春风有夏雨。”盖春之风数，为夏
之雨数，大小缓急亦如之。

《彦周诗话》：“杜牧之作《赤壁》诗云：‘折戟沉沙铁未消，自
将磨洗认前朝。东风不与周郎便，铜雀春深锁二乔’。”
意谓赤壁不能纵火，为曹公夺二乔，置之铜雀台上
也。孙氏霸业，系此一战，社稷存亡，生灵涂炭都不问，
只恐捉了二乔。可见措大不识好恶。

《蠡海集》：“春之风自下而升上，夏之风横行于空中，即
纸鸢以观之，春则能起，交夏则不能起矣。秋之风自
上而降下，木叶因之而陨落。冬之风著土而行，是以
吼地而生寒也。”

云为阳用，故龙腾则云起；风为阴用，故虎啸则风生。
或以云为阴，风为阳者，谓其体也。盖云乃阴之体，升
而为阳之用；风乃阳之体，散而为阴之用。是以云起
也，石必滋，风行也，土必燥。

《中华古今注》：“伺风乌，夏禹所作也。禁中置之，以为恒
式。”

《江表志》：宋齐丘为儒日，修启投姚洞天，略云：“城上之
呜呜晓角吹入愁肠；树头之飒飒秋风结成离绪。”时
有识者云：“当须殍亡。”后果如其言。

《桂海虞衡志》：“风狸状似黄猿，食蜘蛛，昼则拳曲如猬，
遇风则飞行空中。其溺及乳汁治大风疾，奇效。
广东南海有飓风，西路稍北州县悉无之。独桂林多风，秋冬大甚，拔木飞瓦，昼夜不息。俗传朝作一日止，
暮七日，夜半则弥旬，去海犹千馀里，非飓也。土人自
不知其说。”余试论之，桂林地势，视长沙、番禺在千丈
之上，高而多风，理固然也。

《演繁露》：三月花开时，风名花信风。初而泛观，则似谓
此风来报花之消息耳。按《吕氏春秋》曰：“春之得风，风
不信则其花不成。”乃知花信风者，风应花期，其来有
信也。

《伊洛渊源录》：程子曰：“‘少从周茂叔游，吟风弄月以归，
有吾与点也’之意。”

朱光庭见程明道于汝州，语人曰：“在春风中坐了一
月。”

《芥隐笔记》：东坡《泗州塔》诗：“耕田欲雨刈欲晴，去得顺
风来者怨。”盖用刘梦得“同蓺于陆，其时在泽，伊穜之
喜，乃稑之厄”；“同舟于江，其时在风，沿者之吉，溯者之
凶”意。

《纬略养性经》曰：“治身之道，春避青风，夏避赤风，秋避
白风，冬避黑风。”孙思邈论卫生，以为人当避暗风、箭
风者，盖此之谓也。

《癸辛杂识别集》：近闻亭皋荡户云：“每岁夏月，南风少
则好藕晒荷叶遇雨，所著处皆成黑点，藏荷叶则须
密室，见风则蛀损，不堪用矣。”

《齐东野语》：唐文宗诗曰：“人皆苦炎热，我爱夏日长。”柳
公权续云：“薰风自南来，殿阁生微凉。”或者惜其不能
因诗以讽，虽坡公亦以为有美而无箴，故续之曰：“一
为居所移，苦乐永相忘。愿言均此施，清阴分四方。”余
谓柳句正所以讽也。盖薰风之来，惟殿阁穆清高爽
之地始知其凉，而征夫耕叟方奔驰作劳，低垂喘汗
于黄尘赤日之中，虽有此风，安知所谓凉哉。此与宋
玉对“楚王曰此谓大王之风耳，庶人安得而共之”者
同意。

《王氏谈录》：公言：“管辂云：‘天欲雨，树上已有少女风’。”今
俗多云“急风翻叶见白者是。”

《陈辅之诗话》：“范文正《淮上遇风》云：‘一櫂危于叶，旁观
欲损神。他年在平地，无忽险中人’。虽弄翰戏语，卒然
而作，济险加泽之心，未尝忘也。”

学斋《呫哔》：东坡《泗州僧伽塔诗》：“耕田欲雨刈欲晴，去
得顺风来者怨。”此乃檃括刘禹锡《何卜赋》中语。“同涉
于川，其时在风；沿之者吉，溯之者凶；同蓺于野，其时
在泽。惟种之利，乃穋之厄。”坡以一联十四字，而包尽
刘禹锡四对三十二字之义，盖夺胎换骨之妙。至如
前《赤壁赋》尾段一节，自“惟江上之清风”至“不知东方
之既白”，只是用李白“清风明月不用一钱买，玉山自
倒非人推。”一联十六字，演成七十九字，字愈奇妙也。
吴下《田家志》“风吹月建”，主米陡贵。

风吹鹤，神口米长千钱斗。才逢癸巳上天堂，己酉还
归东北方。乙卯正东才五日，庚申巽上六朝藏。离位
丙寅坤辛未，直西之日正当彊。壬午干宫戊子坎，对
冲其位定相妨。

《鸡林类事方言》：“风曰孛缆。”

《感应类从志》，“《积灰》知风。”

《物类相感志》：世说“人啸则风生如溽。”暑月夜坐无风，
引声而啸，树杪草际飘然验矣。

《席上腐谈》：邵康节曰：飞之类喜风而敏于飞上。
牛顺物，乘顺风而行则顺。马健物，愬逆风而行则健。
《词品》：俗谓风曰孟婆。蒋捷词云：“春雨如丝，绣出花枝
红袅。怎禁他孟婆合皂。”江南七八月间有大风，甚于
舶䑲，野人相传，以为孟婆发怒。按，北齐李𫘦𬳿聘陈，
问陆士秀：“江南有孟婆，是何神也。”士秀曰：“《山海经》云：
‘帝之二女游于江中，出入必以风雨自随，以帝女，故
曰孟婆’。”犹《郊祀志》以地神为泰媪。此言虽鄙俚，亦有
自来矣。

《田间书》“火非风不然，风扑火则息。”

《涌幢小品》：“吴中五六月间，梅雨既过，必有大风，连数
日，土人谓之舶䑲风，云是舶商请于海神得之。凡舶
遇此风，日行数千里，虽猛而不为害。四明、钱塘商至
夏中毕集者，此风致之也。”

《丹铅总录》：谚语云：“三九二十七，篱头吹觱篥。”冬至后，
寒风吹篱落，有声如觱篥也。合于《庄子》“万窍怒号”之
说，而可以为豳风一之日觱发之解也。

郎士元《留卢秦卿》诗云：“知有前期在，难分此夜中。无
将故人酒，不及石尤风。”石尤风，打头逆风也，行舟遇
之则不行。此意谓行舟遇逆风则住，故人置酒而以
前期为辞，是“故人酒不及石尤风”矣。语意甚工。近人
吴中刻唐诗，不解石尤为何语，遂改作“古淳风”，可笑
又可恨也。

古人殿阁檐棱间有风琴风筝，皆因风动成音，自谐
宫商。元微之诗：“鸟啄风筝碎珠玉。”高骈有《夜听风筝》
诗云：“夜静弦声响碧空，宫商信任往来风。依稀似曲
才堪听，又被风吹别调中。”僧齐己有《风琴引》：“按吴丝
调楚竹高托天风拂为曲，一一宫商在素空，鸾鸣凤语翘梧桐。夜深天碧松风多，孤窗寒梦惊流波。愁魂
傍枕不肯去，翻疑住处邻湘娥。金风声尽薰风发，冷
泛虚堂韵难歇。常恐听多耳渐烦，清音不绝知音绝。”
王半山有《风琴》诗云：“风铁相敲固可鸣，朔兵行夜响
行营。如何清世容高枕，翻作幽窗枕上声。”此乃檐下
铁马也。今名纸鸢，曰风筝，亦非也。

赵汝愚诗：“江月不随流水去，天风常送海涛来。”朱文
公爱之，遂书“天风海涛”字于石。今人不知为赵公诗。
《汲古丛语》：风不离空，故摇空而得风；水不离地，故掘
地而出水。然形动而风随者，则因有以显无；气嘘而
成水者，则自无而生有。

《宛委馀编：风神》曰：“孟婆对飓母可也。”又风母如猿，打
杀，遇风即活。雷公如猪，冬月蛰地中，掘得之。二物皆
可食，作对甚切，其形亦相似也。

《御龙子集》：“风之行于宇内也，一气之动荡而无所鼓
发耶？八方之来，各以其候，而非各为隧道也，一气耳，
止则无，动则有。无为阴，有为阳。阳之西流曰谷风，北
流曰凯风，周旋流曰飘风，猛流曰暴风，急流曰烈风，
而有异耶？”

《滇行纪略》：滇地无日无风，春尤颠狂。凡风皆西南风，
若东南风即媒雨。

滇中多风，至大理，风尝寂寂。盖滇风常自西北城，正
当点苍，西障风为所捍耳。

《田家杂占》：“八月中气前后起西北风，谓之霜降信。
立冬前后起西北风，谓之立冬信。”

《田家五行》，春牛占岁事，头白主春多风。

《群碎录》：杜荀鹤诗云：“百岁有涯头上雪，万般无染耳
边风。”

书蕉：俗以开花风为花鞲扇，润花雨为花沐浴，至花
老风雨断送，盖花刑耳。
《五杂俎》：京师谚曰：“天无时不风，地无处不尘，物无所
不有，人无所不为。”

《书肆说铃》“花信风与寒食雨前后稍异，寒食雨自冬
至起至清明前一日，合七气，得三个月，零十五日。花
信风自小寒起至谷雨，合八气，得四个月，每气管十
五日，每五日一候，计八气，分得二十四候，每候以一
花之风信应之。”

《敬君诗话》：郎士元《留卢秦卿》诗云：“知有前期在，难分
此夜中。无将故人酒，不及石尤风。”杨用修曰：“打头，逆
风也。陈晦伯引古乐府宋武帝《丁都护歌》云：‘愿作石
尤风，四面断行旅’。似非打头风也。”然则晦伯者，将以
为四面风耶？而风固无四面俱起者。愚谓合两诗而
释之，盖狂风怒起，不惟逆风难以行舟，即使顺风，亦
未免折樯裂帆矣。是郎士元诗，非必打头风也。又烈
风括地，虽起一面，而四面行旅，亦自却步。是《丁都护
歌》，亦非必谓四面风也。总之，惟曰大风则可耳。
《三馀赘笔》：书云：“马牛其风，《左氏传》云：‘风马牛不相及’。
盖牛顺物乘风而行则顺，马健物逆风而行则健。”
《严州府志》：“桐庐县七里滩与严陵濑相接。谚”云：“有风
七里，无风七十里。”盖舟行艰于牵挽，惟视风以为迟
速。

《福建通志》“土番识”台草：此草生而无节，则周年无台。
一节则台一次、二节二次，多节多次，无不验者。

《三坟书》：伏羲氏，燧人子也。因风而生，故风姓。

《山海经海外北经》：“锺山之神，名曰烛阴，视为昼，瞑为
夜，吹为冬，呼为夏，不饮不食不息，息为风。”

《淮南子本经训》：“尧之时，十日并出，焦禾杀稼，而民无
所食，猰貐、凿齿、九婴、大风、封豨、修蛇皆为民害。尧乃
使羿诛凿齿于畴华之野，杀九婴于凶水之上，缴大
风于青丘之泽。上射十日而下，杀猰貐，断修蛇于洞
庭，擒封豨于桑林。万民皆喜，置尧以为天子。”

《括地图》：“奇肱氏能为飞车，从风远行。汤时，西风吹奇
肱车至于豫州，汤破其车，不以示民。十年，西风至，乃
复使作车遣归，去玉门四万里。”

《拾遗记》：“穆王巡行天下，驭黄金碧玉之车，傍气乘风，
起朝阳之岳，自明及晦，穷㝢县之表。”
《起世经》：“诸比丘，云何世间坏已复成？诸比丘！彼三摩
耶，无量久远不可计时，起大重云，乃至遍覆梵天世
界。如是覆已，注大洪雨，其雨滴麤如车轮，或有如杵，
经历多年，百千万年，而彼水聚渐渐增长，乃至梵天
世界为畔，其水”遍满。然彼水聚有四风轮之所住持。
何等为四？所谓：一者、住，二者、安住，三者、不堕，四者、牢
主。时彼水聚雨断已后，还自退下无量百千万逾阇
那。当于尔时，四方一时有大风起，其风名为“阿那毘
罗”，吹彼水聚，波涛沸涌，搅乱不住，于中自然生出泡
沫。然其泡沫为彼阿那毘罗大风之所吹掷，从上安
“置，作诸宫殿，微妙可爱七宝间成，所谓金银、瑠璃、玻
璃、赤真珠、砗磲、码瑙等宝。诸比丘！此因缘故，梵身诸
天，有斯宫殿，诸墙壁等世间出生。”诸比丘！如是作已时彼水聚，即便退下无量百千万逾阇那，略说如前。
四风起，名曰阿那毘罗大风，吹掷沸沫，即成宫殿，名
“魔身天。垣墙住处，如梵身天，无有异也，唯有宝色，精
妙差降，上下少殊。如是，造作他化自在诸天宫殿、化
乐诸天宫殿墙壁。其次造作删兜率陀诸天宫殿，其
次夜摩诸天宫殿，如是出身具足，悉如梵身诸天次
第而说。诸比丘！时彼水聚复渐退下，无量百千万逾
阇那，缩而减少。如是停住彼水聚中，周匝四方，自然
起沫，浮水而住，厚六十八百千由旬，广阔无量。譬若
泉池及以泺中，普遍四方，有于漂沫覆水之上，弥罗
而住。如是如是，诸比丘！彼水聚中，普四方面，泡沫上
住，厚六十八百千由旬，广阔无量，亦复如是。诸比丘！
时彼阿那毘罗大风吹彼水沫，即便造作彼须弥留
大山王身。”次作城郭，杂色可爱，四宝所成，所谓金、银、
瑠璃、“玻璃等诸妙宝。诸比丘！此因缘故，世间便有彼
须弥留山王出生。”如是，诸比丘！又于彼时，毘罗大风
吹彼水沫，于须弥留山王上分四方，化作一切山峰，
其峰各高七百由旬，杂色微妙，七宝合成，乃至砗磲
码瑙等宝。以是因缘，世间出生诸山峰岫。彼风如是
次第，又吹其水上沫，为三十三诸天众等，造作宫殿。
其次复于须弥留山东南西北半腹中间，四万二千
逾阇那处，为彼四大天王造作诸宫殿住，城壁垣墙，
杂色七宝，可爱端严。如是讫已，尔时彼风又吹水沫，
于须弥留山王半腹，四万二千逾阇那中，为月天子
造作大城宫殿处所，杂色七宝，成就庄严。如是作已，
风复聚沫，为日天子造作“七日，诸天宫殿，城郭楼橹，
七宝杂色，种种庄严，以是因缘，世间有斯七日宫殿，
安置住持。又诸比丘！彼风次吹，其水聚沫，于须弥留
大山王所，造作三处，城郭庄严，杂色七宝，乃至砗磲
码瑙等宝。如是城聚，世间出生。诸比丘！时彼阿那毘
罗大风，次吹水沫，于海水上，高万由旬，为于虚空诸
夜叉辈，造作玻璃宫殿城郭。诸比丘！此因缘故，世间
便有虚空夜叉，宫殿城壁如是出生。诸比丘！时彼阿
那毘罗大风，次吹水沫，于须弥留大山王边，东西南
北，各各去山一千由旬，在大海下，造作四面阿修罗
城，杂色七宝，微妙可爱，乃至世间有此四面阿修罗
城，如是出生。复次，阿那毘罗大风，吹彼水沫，于须弥
留大山王外，掷置彼处，造作一山，名曰佉提罗迦。其
山高广各有四万二千由旬，杂色七宝，庄严成就，微
妙可观。诸比丘！此因缘故，世间便有佉提罗迦山，如
是出生。复次阿那毘罗大风，吹彼水沫，于佉提罗迦
山外，掷置彼处，造作一山，名曰伊沙陀罗。其山高广
各有二万一千由旬，杂色可爱”，七宝所成，乃至砗磲、
码瑙等宝。诸比丘！此因缘故，世间便有伊沙陀罗山，
如是出生。复次，阿那毘罗大风，吹彼水沫，掷置伊沙
陀罗山外，于彼造作一山而住，名曰由乾陀罗。其山
高广一万二千由旬，杂色可爱，乃至为彼砗磲、码瑙
七宝所成。诸比丘！此因缘故，世间便有由乾陀罗山
王出生。如是次“第作善现山，高广正等六千由旬；次
复造作马片头山，高广正等三千由旬；次复造作尼
民陀罗山，高广一千二百由旬；次复造作毘那耶迦
山，高广正等六百由旬；次复造作彼轮圆山，高广正
等三百由旬；杂色可爱，所谓金银瑠璃、玻璃及赤真
珠、砗磲码瑙等诸七宝之所成就，广说如上佉提罗”
迦造作无异。“诸比丘！此因缘故，世间有斯轮圆山出。
复次，阿那毘罗大风，吹彼水沫，散掷置于轮圆山外，
各四面住，作四大洲，及八万小洲，并诸馀大山，如是
展转，造作成就。诸比丘！此因缘故，世间便有斯四大
洲，并及八万小洲，诸大山等，次第出现。复次，阿那毘
罗大风，吹彼水沫，掷四大洲及八万”小洲，须弥留山
王并馀诸大山之外，安置住立，名曰“大轮圆山”，高广
正等六百八十万由旬，牢固真实，金刚所成，难可破
坏。诸比丘！是因缘故，大轮圆山世间出现。复次，阿那
毘罗大风，吹掘大地渐渐深入，即于其处，置大水聚，
湛然而住。诸比丘！此因缘故，世间之中，便有大海，如
是出生。

《华严经华藏世界品》“尔时，普贤菩萨复告大众言：‘诸
佛子，此华藏庄严世界海，有须弥山微尘数风轮所
持，其最下风轮名平等柱，能持其上一切宝焰，炽然
庄严。次上风轮名：‘出生种种宝庄严，能持其上净光
照耀摩尼王幢。次上风轮名：宝威德，能持其上一切
宝铃。次上风轮名：平等焰，能持其上日光明相摩尼’’”
王轮。次上风轮，名：“种种普庄严”，能持其上光明轮华。
次上风轮，名：“普清净”，能持其上一切华焰师子座。次
上风轮，名：“声遍十方，能持其上一切珠玉幢。”次上风
轮，名：“一切宝光明，能持其上一切摩尼王树华。”次上
风轮，名：“速疾普持”，能持其上一切香摩尼须弥云。次
上风轮，名：“种种宫殿游行，能持其上”一切宝色香台
云：“诸佛子！彼须弥山微尘数风轮，最上者，名殊胜威
光藏，能持普光摩尼庄严香水海。此香水海有大莲
华，名种种光明蕊香幢华藏庄严世界海住在其中四方均平，清净坚固，金刚轮山周匝围绕，地海众树
各有区别。”

《如来出现品》尔时，普贤菩萨摩诃萨告如来、性起、妙
德等诸菩萨大众言：“佛子！此处不可思议，所谓如来、
应、正等觉，以无量法而得出现。何以故？非以一缘，非
以一事，如来出现而得成就，以十无量百千阿僧袛
事而得成就。佛子！譬如三千大千世界，非以一缘，非
以一事而得成就，以无量缘、无量事方乃得成。所谓：
‘典布大云，降霪大雨，四种风轮相续为依’。”其四者何？
一名：能持，能持大水故；二名：能消，能消大水故；三名：
建立，建立一切诸处所故；四名：庄严，庄严分布咸善
巧故。如是皆由众生共业及诸菩萨善根所起，令于
其中一切众生各随所宜而得受用。佛子！如是等无
量因缘乃成三千大千世界，法性如“是，无有生者、无
有作者，无有知者、无有成者，然彼世界而得成就。如
来出现亦复如是，非以一缘，非以一事而得成就，以
无量因缘、无量事相乃得成就，所谓曾于过去佛所
听闻受持大法云雨，因此能起如来四种大智风轮。
何等为四？一者、《念持不忘陀罗尼大智风轮》，能持一
切如来大法云雨故；二者、出生止观大智风轮，能消
竭一切烦恼故；三者、善巧回向大智风轮，能成就一
切善根故；四者、出生离垢差别庄严大智风轮，令过
去所化一切众生善根清净，成就如来无漏善根力
故。如来如是成等正觉，法性如是无生无作而得成
就，是为如来、应、正等觉出现第一相，菩萨摩诃萨应
如是”知。

《列子殷汤篇》：瓠巴鼓琴而鸟舞鱼跃。郑师文闻之，弃
家从师襄游，柱指钩弦，三年不成章。师襄曰：“子可以
归矣。”无几何复见师襄，师襄曰：“子之琴何如？”师文曰：
“得之矣，请尝试之。”于是当春而叩商弦以召南吕，凉
风忽至，草木成实，及秋而叩角弦以激夹锺，温风徐
回，草木发荣。

《述异记》：“列御寇，郑人，御风而行，常以立春日归乎八
方，立秋日游于风穴，是风至草木皆生，去则草木皆
落，谓之离合风。”

《庄子》藐：姑射之山有神人焉，不食五谷，吸风饮露。
《列子黄帝篇》：列子师老商氏，友伯高子，进二子之道，
乘风而归。尹生闻之，从列子居，数月不省舍。因间请
蕲其术者，十反而十不告。尹生怼而请辞，列子又不
命。尹生退数月，意不已，又往从之。列子曰：“汝何去来
之频？”尹生曰：“曩章戴有请于子，子不我告，固有憾于
子。今复脱然，是以又来。”列子曰：“曩！吾以汝为达，今汝
之鄙至此乎？姬将告汝所学于夫子者矣。自吾之事
夫子，友若人也，三年之后，心不敢念是非，口不敢言
利害，始得夫子一眄而已。五年之后，心庚念是非，口
庚言利害，夫子始一解颜而笑。七年之后，从心之所
念，庚无是非，从口之所言，庚无利害，夫”子始一引吾
并席而坐。九年之后，横心之所念，横口之所言，亦不
知我之是非利害欤，亦不知彼之是非利害欤，亦不
知夫子之为我师，若人之为我友，内外进矣。而后眼
如耳，耳如鼻，鼻如口，无不同也。心凝形释，骨肉都融，
不觉形之所倚，足之所履，随风东西，犹木叶斡壳，竟
不知风乘我耶？我乘风“乎？今汝居先生之门，曾未浃
时，而怼憾者再三。汝之片体，将气所不受，汝之一节，
将地所不载。履虚乘风，其可几乎？”尹生甚怍，屏息长
久，不敢复言。

说宝孙权据江东，曹操伐之，进兵赤壁，胜负未分。权
大将周瑜问计于诸葛亮，亮曰：“用火攻可以破之。”瑜
曰：“恨无东南风耳。”亮曰：“可建星坛一所，为都督，借风
数日，即可破曹矣。”瑜大喜，令人于南屏山下筑台三
层，插二十八宿旗色，按六十四卦，用一百一十人侍
立左右，禹步踏罡，三上三下而去。至其夜，东南风起，
瑜部将黄盖诈降，顺风放火，烧尽北船，曹操狼狈奔
还，江南安堵，皆亮之功也。

《神仙传》：葛元行遇神庙，乘车不下，须臾有大风逐元，
尘埃涨天，元大怒曰：“小邪敢尔！”即举手指风，风便止。
《拾遗记》：瀛洲时有香风泠然而起，张袖受之，则历纪
不歇。

昆山有“四面风”，又有“祛尘风”，若衣服尘污，风至吹衣
则净。

贾氏《说林》：沈休文雨夜斋中独坐，风开竹扉，有一女
子携络丝具，入门便坐。风飘细雨如丝，女随风引络，
络绎不断，断时亦就口续之，若真丝焉。烛未及跋，得
数两，起赠沈曰：“此谓冰丝，赠君造”以为冰纨。忽不见。
后织成纨，鲜洁明净，不异于冰制扇。当夏日，甫携在
手，不摇而自凉。

《幽怪录》：萧至忠为晋州刺史，欲猎，有樵者于霍山见
一长人，俄有虎兕鹿豕狐兔杂骈而至，长人曰：“余元
冥使者，奉北帝命，萧君畋汝辈，若干合鹰死，若干合
箭死。”老麋屈膝求救，使者曰：“东谷严四善谋，试为求
计。”群兽从行，樵者觇之，至深岩，有茅屋，黄冠一人，老麋哀请，黄冠曰：“若令滕六降雪，巽二起风，即萧使君”
不复出矣。《咋滕六》丧偶，得美女纳之，雪立降矣。巽二
好饮酒，得醇醪贿之，则风立生。有二狐，自称能取之，
群兽散去。翊日未明，风雪暴至，竟日乃罢。萧使君果
不出。

《摭遗》：王勃年十三，侍父宦游江左。九月八日，舟次马
当山，遇老叟曰：“子非王勃乎？来日重九，南昌都督命
客作滕王阁序，子有清才，盍往赋之。”勃曰：“此去七百
馀里，今已九月八日，夫复何言？”叟曰：“吾助清风。”一夕，
勃登舟，翌日昧爽抵南昌。

《博异志》：唐天宝中，处士崔元徽，春夜忽有青衣引女
子曰：杨氏陶氏李氏小女石氏，名醋醋。与元徽相见，
云欲到封十八姨处。坐未定，封家姨至，崔命酒，诸女
各歌以送之。姨轻佻，翻酒污醋醋衣，醋醋怒，拂衣去。
诸女送姨而别。明夜又来，醋醋曰：“诸女伴皆住苑中，
为恶风所挠，求芘于姨。今失其意，难以取力，乞处士
岁旦作一朱旛，图日月星辰之文，立于苑东，则免矣。
今岁旦已过，请至二月二十一日五更立之。”崔如其
言，果大风而苑花不动。后诸女裹桃李花数斗，劝崔
服之可却老。盖杨桃李花之精，醋醋则石榴也。
《畿辅通志》：唐李球宝历二年游五台山，有风穴，游人
稍喧呼，及投物，即大风震发，揭屋拔木，登山者相戒
不敢犯。球戏投巨石于中，良久声方绝，果奔风迅发，
有一木如桂随风出。球力扳其木，欲坠入穴中。移时
至穴底，见一人形如狮子而人语。引球入洞中。见二
道士，问球所修之道，球无以对。道士责引者曰：“至道
之要，当授习道之人。汝何妄引凡庸入耶？速引去。”以
一杯水令饮，谓之曰：“汝虽凡流，得践真境，将亦有少
道分。惜素不习道，不可语修行之要耳。但去，苟有希
生之心，出世之志，可复来也。饮此神浆，亦延年寿矣。”
球饮水拜谢讫，引者至洞侧，示以别路：“此有北岩之
境，可得速还人间。”解药三丸，贯槁枝之末与之，谓之
曰：“汝见异物，以药指之不为害，食之可以无病。”球行
洞中，黑处，药有光如火，数有巨蛇张口向球，以药指
之，伏不敢动。出洞门，古树半朽，洞欲堙塞，球摧坏土
朽树，久之方得出。乃锐志修道，与其子入王屋山。
《葆化录》：“贞明中，有渔者于太湖上见一船子，光彩射
人，内有道士三人饮酒，各长须，眉目生于额上，见渔
者俱举袖掩面，其舟无人撑，随风行甚疾，望洞庭”而
去。

《云笈七签》：太微天帝君曰：“九天真人呼风为浮金房
在明霞之上，九户在琼阙之内。